Eperã,
tꞌɨ̃jarapatapꞌedaa Lázaro kꞌayaa baji.
Ma eperã chi ɨ̃pewẽraarã María,
Marta ome Betania pꞌuurudepema paji.
(Tꞌẽepai mãgɨ́ Mariapa kꞌera weeji Jesús bɨɨrɨ ɨ̃rɨ mãikꞌaapa Jesús bɨɨrɨ pꞌooji ichi pudapa.)
Lázaro kꞌayaa bada perã,
chi ɨ̃pewẽraarãpa jara pëijida Jesumaa:
—Tachi Waibɨa,
pɨ kꞌõpꞌãyo kꞌinia Lázaro kꞌayaa bɨ.
Jesupa mãga ũrikꞌãri,
mãgaji chi kꞌõpꞌãyoorãmaa:
—Ma kꞌayaapa jai–idaaru pɨjida,
chokꞌai pꞌirabaiitꞌee.
Iru kꞌayaa bɨ eperãarãpa kꞌawaadamerã Tachi Akꞌõre jõmaarã kꞌãyaara waibɨara bɨ mãikꞌaapa kꞌawaadamerã Tachi Akꞌõre Warrapa ne–inaa jõma ooi ichi Akꞌõrepa oopi bɨkꞌa.
Mãga ookꞌãri,
jarapataadaitꞌee Tachi Akꞌõre tꞌãri pia bapari eperãarã ome;
chi Warra jida aukꞌa.
Jesupa kꞌinia pꞌe iru bapachi Marta,
María mãikꞌaapa Lázaro.
Jesumaa jara pëijida mĩda,
ichi badamãi kꞌãima omé beeji.
Maapꞌeda mãgaji chi kꞌõpꞌãyoorãmaa:
—Waya wãdáma aji,
Judea eujãdee.
Pꞌanaujida:
—Mamĩda Tachi Jarateepari,
makꞌɨara taarã–e bɨda ajida,
judiorã poro waibɨarãpa pɨ mãupa peedaitꞌee pꞌanadapꞌedaa.
¿Waya jãmaa wã kꞌinia bɨkꞌã?
ajida.
Jesupa pꞌanauji:
—¿Ewari doce hora ɨ̃daa nɨ̃bapari–ekꞌã?
aji.
Eperã ãstaawa nipakꞌãri,
tꞌĩutɨkꞌaa,
ɨ̃daa nɨ̃bairã.
Mamĩda eperã pꞌãrikꞌua ni pɨrã,
tꞌĩutɨpari ɨ̃daa–e bairã.
Mãga jarapꞌeda,
Jesupa mãgaji:
—Tachi kꞌõpꞌãyo Lázaro kꞌãi bɨ.
Mamĩda mɨa ɨ̃rɨmatꞌaanaitꞌee.
Chi kꞌõpꞌãyoorãpa pꞌanaujida:
—Tachi Waibɨa,
iru kꞌãi bɨ pɨrã,
jɨpaitꞌeeda ajida.
Jesupa jara kꞌinia baji Lázaro jai–idaa bɨ.
Mamĩda ãrapa kꞌawada–e pꞌanajida.
Kꞌĩsiajida jĩpꞌa kꞌãi bɨ.
Mãpai Jesupa jĩpꞌa mãgaji:
—Lázaro jai–idaajida aji.
Pia bɨ mɨ naaweda wã–e paji,
ma kꞌaurepa ɨ̃rá parãpa waapɨara ijãadaitꞌee perã Tachi Akꞌõrede.
Ɨ̃rá wãdáma aji,
Lazaromaa.
Mãpai Tomapa (ichiaba tꞌɨ̃jarapatapꞌedaa Me–iso) apemaarãmaa mãgaji:
—Wãdáma aji,
iru ome,
tachi peekꞌooruta pɨjida.
Jesús pachekꞌãri Lázaro bapatamãi,
kꞌãima kꞌĩmari baji ɨadapꞌedaa.
Jerusalendeepa Betania pꞌuuru perá kilometro õpee baji.
Mamãikꞌaapa judiorã chokꞌara cheepuru pꞌanajida Marta mãikꞌaapa María kꞌõpꞌãyaadaitꞌee,
ãra ɨ̃pema jai–idaa bada perã.
Martapa kꞌawaakꞌãri Jesús cheru,
wãji iru kꞌĩrachuude.
Mamĩda María teeda beeji.
Jesús unukꞌãri,
Martapa mãgaji:
—Tachi Waibɨa,
pɨ cheda paara,
mɨ ɨ̃pema jai–idaa–e pakꞌajida aji.
Mamĩda mɨa kꞌawa bɨ atꞌãri pɨa iidiruta Tachi Akꞌõrepa ooitꞌee.
Jesupa mãgaji:
—Pɨ ɨ̃pema pꞌirabaiitꞌeeda aji.
Martapa pꞌanauji:
—Mɨa kꞌawa bɨ na pꞌekꞌau eujã jõdaikꞌãri,
iru chokꞌai pꞌirabaiitꞌee mãikꞌaapa ɨtꞌaa wãitꞌee.
Mãpai Jesupa mãgaji:
—Mɨa piu beerã waya chokꞌai pꞌanapiparida aji.
Chi jai–idaada Akꞌõre eujãde ichita chokꞌai bapariitꞌeeda aji,
mɨde ijãa bapachi perã.
Ma awara chi chokꞌai bɨ jida atua–e.
Ichita ɨtꞌari banaitꞌeeda aji,
ijãa bapari perã.
¿Pɨa mãga ijãa bɨkꞌã?
aji.
Martapa mãgaji:
—Ijãa bɨpɨ.
Pɨta Mesías,
chi na pꞌekꞌau eujãdee cheitꞌee bada eperãarã kꞌaripade.
Pɨta Tachi Akꞌõre Warra.
Mãga jarapꞌeda,
Marta wãji ichi ɨ̃pewẽra Mariamaa mãikꞌaapa kꞌɨɨrɨ ikꞌaawa mãganaji:
—Tachi Waibɨa nama bɨ.
Pɨ tꞌɨ̃ bɨda aji.
Mariapa mãga ũrikꞌãri,
isapai Jesumaa wãji.
Jesús waide pana–e baji pꞌuurude;
atꞌãri Marta ome unudamãi baji.
Judiorã María ome pꞌanadapꞌedaarãpa ichi isapai uchiaru unudakꞌãri,
iru tꞌẽe wãjida,
wãitꞌee jĩakꞌaapa jẽede Lázaro ɨadapꞌedaamãi.
Mamĩda Mariapa Jesús unukꞌãri,
bedabaidachi mãikꞌaapa mãgaji:
—Tachi Waibɨa,
pɨ nama bada paara,
mɨ ɨ̃pema jai–idaa–e pakꞌajida aji.
Jesupa unukꞌãri María chi che pꞌanadapꞌedaarã ome jẽe para nɨ̃bɨ,
tꞌãri pꞌua nɨ̃beeji.
Mãpai iidiji:
—¿Sãma ɨajidama?
aji.
Pꞌanaujida:
—Chepáde ajida,
akꞌɨde.
Jesús jẽedachi.
Mãga unudakꞌãri,
judiorãpa mãgajida:
—¡Akꞌɨ́tɨ!
¡Mãgara Lázaro kꞌinia iru baji!
Mamĩda mãɨrã ũkꞌuruurãpa mãgajida:
—Na Jesupa tau pꞌãriu beerã pia unupipari.
Maperã ¿Lázaro jɨpakꞌaji–ekꞌã ajida,
jai–idaanaamerã?
Lázaro piuda kꞌaurepa Jesús atꞌãri tꞌãri pꞌua nɨ̃bɨde,
panaji Lázaro ɨadapꞌedaamãi.
Mãu te uria baji mãikꞌaapa chi tꞌai jɨ̃a nɨ̃baji mãu choma bɨpa.
Mapa Jesupa mãgaji:
—Jã mãu ãyaa ata bɨnadapáde aji.
Mãpai Marta,
chi piuda ɨ̃pewẽrapa mãgaji:
—Mamĩda Tachi Waibɨa,
ɨ̃rá iru kꞌapꞌɨa mikꞌia jo nɨ̃bɨda aji,
kꞌãima kꞌĩmari bairã ɨadapꞌedaa.
Mãpai Jesupa mãgaji:
—¿Mɨa pɨmaa jaraji–ekꞌã?
aji.
Ijãa bɨ pɨrã,
Akꞌõrepa ne–inaa pia ooitꞌee eperãarãpa pꞌoyaa oodakꞌaa ãchi juadoopa.
Mãpai chi mãu ãyaa ata bɨjida.
Maapꞌeda Jesús ɨtꞌaa akꞌɨji mãikꞌaapa mãgaji:
—Akꞌõre,
gracias mɨa chupɨria iidida ũrida perã.
Kꞌawa bɨ mɨa iidipari chaa pɨa ũripari.
Mamĩda na pedee jararu na eperãarãpa ũridamerã mãikꞌaapa ijãadamerã pɨa mɨ pëiji.
Mãga jarapꞌeda,
Jesupa golpe biaji:
—¡Lázaro,
uchíaji jãmãikꞌaapa!
Mãpai chi jai–idaa bada uchiaji.
Ichi kꞌapꞌɨa jõma atꞌãri pɨra baji pꞌarupa;
chi jua,
jĩru paara.
Ichiaba ichi poro pɨra baji pꞌarupa.
Mapa Jesupa mãgaji:
—Iru ɨa bada pꞌaru ẽratꞌaadapáde aji.
Jesupa ooda unudakꞌãri,
judiorã chokꞌara María ome wã pꞌanadapꞌedaarãpa irude ijãajida.
Mamĩda mãɨrãdepema ũkꞌuru fariseorãmaa wãjida Jesupa ooda nepɨrɨde.
Mapa ma fariseorã pꞌaareerã poroorã ome tꞌɨ̃ pëijida Junta Supremadepemaarã mãikꞌaapa mãgajida:
—¿Kꞌãata oodaitꞌeema?
ajida.
Jã eperãpa oomaa bɨ ne–inaa chokꞌara eperãarãpa pꞌoyaa oodakꞌaa ãchi juadoopa.
Ita–aria bɨrutara,
jõmaarãpa irude ijãadai.
Mãgara Romadepemaarã chedayada ajida,
Tachi Akꞌõre te waibɨa tꞌeetꞌaade mãikꞌaapa tachi aukꞌaarã jõtꞌaade.
Judío tꞌɨ̃jarapatapꞌedaa Caifás pꞌaareerã poro waibɨa paji ma añode.
Ichia mãgaji:
—Parãpa maarepida kꞌawada–e pꞌanɨda aji.
Piara bɨ eperã aba piumerã tachi pꞌuuru pidaarã pari,
tachi pꞌuuru pidaarã jõmaweda piudai kꞌãyaara.
Mamĩda Caifapa mãga jara–e paji ichi kꞌĩsiadoopa.
Ma añode pꞌaareerã poro waibɨa pada perã,
Tachi Akꞌõrepa ne–inaa pꞌasaitꞌee bada ichimaa jarapiji.
Maperãpɨ ichia jaraji Jesús piutꞌee ãchi pꞌuuru pidaarã pari.
Mamĩda wãara ma eujãdepemaarã–itꞌee aupai piu–e paitꞌee paji.
Ichiaba piutꞌee paji eperãarã jõmaarã pari,
chi Tachi Akꞌõrede ijãapataadaitꞌeerã awara–awaraa eujãde pꞌanapataarã pari.
Caifapa mãga jarada ewatedeepa judiorã poroorãpa pedeeteepachida Jesús peedaitꞌee.
Maperã Jesús judiorã tꞌãide tau taawa nipakꞌaa paji naawedapemakꞌa.
Mamãikꞌaapa wãji eujã pania wẽe bɨ kꞌaitꞌa,
eperãarã makꞌɨara pꞌanadakꞌaa pꞌuurude.
Mãgɨ́ pꞌuuru tꞌɨ̃jarapachida Efraín.
Mama beeji chi kꞌõpꞌãyoorã ome.
Ma tꞌẽepai judiorã Pascua fiesta ɨ̃rɨ pakꞌãri,
eperãarã chokꞌara awara ãiipa chejida Jerusalendee Tachi Akꞌõre Ũraa pꞌãdade jara bɨkꞌa oodaitꞌee mãikꞌaapa pia pꞌanadaitꞌee iru kꞌĩrapite.
Mama pꞌanɨde ma eperãarã Jesús jɨrɨ nipapachida mãikꞌaapa Tachi Akꞌõre te waibɨade pedee para baji ãchi kꞌõpꞌãyoorã ome:
—¿Kꞌãata kꞌĩsia pꞌanɨma?
ajida.
¿Iru cheipaa na fiestade wa mãga–e?
Mamĩda fariseorãpa mãikꞌaapa pꞌaareerã poroorãpa Jesús jita atapi kꞌinia pꞌanapachida.
Mapa jarajida apidaapa Jesús unuruta pɨrã,
ãchimaa jara chedamerã.